藍玉

藍玉係明初名將，安徽定遠人，同胡惟庸係同鄉，亦係常遇春嘅妻弟。洪武十二年秋做永昌侯，同年仲做咗征虜大將軍。二十一年做大將軍、封做涼國公。後來畀明太祖懷疑佢謀反，之後被處決，牽連一萬五千人，史稱「藍玉案」。

生平 
藍玉早年係常遇春嘅麾下，因為佢「臨戰勇敢，所向多捷」，所以常遇春多次係朱元璋嘅面前稱讚佢，後來佢因為係「管軍鎮撫」積功而擔任「大都督府僉事」。

洪武四年，藍玉同傅友德進攻四川；洪武五年先同大將軍徐達征討北元，之後再同沐英收服吐番。由於佢立咗好多戰功，所以係明洪武十二封做永昌侯。

洪武十四年，藍玉以征南左副將軍嘅身份再同傅友德進攻雲南。洪武廿年，北元嘅納哈出多次侵犯遼東，朱元璋就封藍玉做右副將軍，封穎國公傅友德做左副將軍，同征虜大將軍馮勝帶廿萬大軍北伐。納哈出因為不敵明軍所以投降。

洪武廿一年，朱元璋封藍玉做大將軍，率領十五萬兵馬征伐北元後主脫古思帖木兒。同年喺捕魚兒海，砌低北元嘅主力部隊，俘虜咗北元後主次子地保奴同北元嘅皇妃、公主百餘人，七萬七千男女，仲攞理北元嘅寶璽、符敕金牌、金銀印諸物，馬駝牛羊十五萬餘。脫古思帖木兒唯有逃到蒙古舊都和林，北元從此一蹶不振。捷報傳到應天府，朱元璋係大喜之下，原本打算封佢做梁國公，後來因為聽到藍玉曾經逼姦元妃的，所以改梁做「涼」，變咗涼國公。但係朱元璋依然讚佢可比作漢朝嘅衛青、唐朝嘅李靖。

洪武廿四年元降將月魯帖木兒喺建昌(今日嘅江西省南城縣)造反，藍玉俘虜月魯帖木兒父子，被封做太子太傅。

但係爵封國公嘅藍玉卻自恃自己立有大功，行為亦都開始暴戾，好多行為都犯咗明朝嘅律法，加上佢係皇帝面前有損人臣之禮，令朱元璋心中對藍玉感到不滿。洪武廿六年因為私藏日本武士刀畀錦衣衛蔣瓛告佢謀反。

佢做太子太傅嗰時曾經預料燕王會謀反。

藍玉案

大明人